Vrae oor EFF se befondsingArgieffoto bloot ter illustrasie. (Foto: @mbedziir, Twitter) Daar heers talle vrae oor die EFF se befondsing nadat die party geen beduidende skenkings by die Onafhanklike Verkiesingskommissie (OVK) verklaar het nie, maar ooglopend baie aan sy verkiesingsveldtog bestee. Die DA sê dit is duidelik sigbaar dat die EFF se verkiesingsveldtog ruim gefinansier word en het nou die OVK gevra om ondersoek in te stel. Werner Horn, die DA se verteenwoordiger in die OVK, sê die EFF se groot veldtoggeleenthede, voertuie, advertensies en handelsmerkgoedere ondermyn hul onlangse verklaring aan die OVK dat hulle geen beduidende skenkings ontvang het nie. Die opposisieparty het geen skenkings van meer as R100 000 by die OVK verklaar nie. Maroela Media het vroeër berig politieke partye moet ingevolge die Wet op Politieke Partyfinansiering alle skenkings bo dié drempel verklaar. Geen enkele skenking van meer as R15 miljoen per jaar aan ŉ party word toegelaat nie. Horn wys in ’n verklaring daarop dat die OVK ingevolge die wet verplig word om ’n klag te ondersoek waar sulke “prima facie-bewyse” bestaan. “Die EFF is in die onlangse verlede al verbind met twyfelagtige bronne van finansiering, waaronder bendelede, sigaretsmokkelaars en die plundering van ’n bank wat bedoel is om pensioenarisse se spaargeld te beskerm,” beweer Horn, met verwysing na die VBS-skandaal waar miljoene uit dié bank geplunder is. Die EFF se leierskap is egter nog nie direk met dié diefstal verbind nie. “Die DA aanvaar nie dat die EFF sy finansiële inkomste eerlik voorgestel het nie, en ons eis ’n volledige ondersoek na die EFF se finansies.” Hy herinner voorts daaraan dat die wanvoorstelling van fondse of die versuim om dit te verklaar, ’n kriminele oortreding is. Die DA het volgens sy eie verklaring die meeste skenkings – altesame R15,9 miljoen – ontvang. Die party word gevolg deur die ANC, wat skenkings van R10,7 miljoen ontvang het, en Action SA wat R3,3 miljoen ontvang het. Die algehele skenkings beloop net meer as R30 miljoen. Politieke partye moes hul skenkings voor 31 Julie verklaar. Volgens die OVK het nie alle politieke partye nie – maar wel heelwat van hulle – skriftelik gereageer en verklaar dat hulle nie kwalifiserende skenkings (meer as R100 000) in die tydperk ontvang het nie.